b'\n_START_ARTICLE_\nSlovenka leta\n_START_PARAGRAPH_\nSlovenka leta je slovenski \xc4\x8dastni naziv in nagrada, ki ga podeljuje Revija Jana na podlagi glasovanja bralcev, s katerim po\xc4\x8dastijo Slovenko, ki je posebej zaznamovala Slovenijo. Nominiranke in kon\xc4\x8dno zmagovalko izberejo bralci revije. \xc5\xa0tevilo nominirank se med leti razlikuje, povpre\xc4\x8dno jih je 12\xe2\x80\x9314._NEWLINE_Zmagovalka prejme kipec slovenske umetnice Ljubice Ko\xc4\x8dica.\n_START_SECTION_\nZgodovina\n_START_PARAGRAPH_\nPrvo Slovenko leta so razglasili 28. septembra 1988 in to je postala novinarka in politi\xc4\x8darka Mojca Dr\xc4\x8dar Murko. Odtlej podeljujejo priznanje vsako leto._NEWLINE_Zaradi nepla\xc4\x8devanja dolgov je NKBM objavila dra\xc5\xbebo zastavljenih znak v lasti Dela Revij, med drugim tudi Slovenko leta. Na dra\xc5\xbebi, ki je potekala 11. avgusta 2011, je dru\xc5\xbeba KBM Leasing (\xc4\x8dlanica skupine NKBM) kupila po izklicni ceni 10,14 milijona evrov (brez DDV-ja) blagovne znamke Dela Revij._NEWLINE_V letu 2016 se je namesto naziva Slovenka leta podelil naziv \xc5\xbdenska leta, pod okriljem revije Zarja  medijske hi\xc5\xa1e Media24. Po podelitvi naziva \xc5\xbdenska leta so istega leta Slovenko leta vseeno izbirali tudi pri ponovno obujeni Jani. Podoben izbor od 2017 organizira tudi revija OnaPlus pod imenom Ona 365.'